Innan við helmingur kvótans hefur veiðst á síðustu árum . Norsk stjórnvöld hafa gefið út hrefnukvóta ársins og samkvæmt honum mega norsk skip veiða 1.286 dýr . Kvótinn byggir á reiknilíkani Alþjóðahvalveiðiráðsins um það hversu mörg dýr sé óhætt að taka miðað við sjálfbæra nýtingu . Kvótinn er álíka stór og síðustu ári en innan við helmingur hans hefur verið nýttur um alllangt skeið . Þannig veiddust á síðasta ári 588 hrefnur við Noreg og 465 dýr árið áður . Þegar hrefnuveiðarnar voru stöðvaðar árið 1987 og seinna þegar þær voru hafnar á ný árið 1992 voru í kringum 35 skip á þessum veiðum . Síðan fækkaði þeim jafnt og þétt og var talan komin niður í 17 fyrir tveimur árum , að því er fram kemur í Fiskeribladet / Fiskaren . Í ár eru rúmlega 20 skip skráð til veiðanna .